靖安縣幽谷亭
作者：曾鞏
朝代：宋

paragraphs: 橫江捨輕楫，對面見青山。
行盡車馬塵，豁見水石寰。
地氣方以潔，崖聲落潺潺。
雖爲千家縣，正在清華間。
風煙凜人心，世慮自可刪。
况無訟訴囂，得有觴咏閑。
常疑此中吏，白首豈思還。
人情貴公卿，燁燁就玉班。
光華雖一時，憂悸或滿顔。
鷄鳴已爭馳，驊騮振鑣鐶。
豈如此中吏，日高未開關。
一不謹所守，名聲別妖奸。
豈如此中吏，一官老無瘝。
愔愔謀謨消，汩汩氣象孱。
豈如此中吏，明心懾强頑。
况云此中居，一亭衆峰環。
崖聲夢猶聞，谷秀坐可攀。
倚天巉巖姿，青蒼雲斒斕。
對之精神恬，可謝世網艱。
人生慕虛榮，斂收意常慳。
誠思此憂愉，自應喜榛菅。